Vrou ernstig beseer toe honde haar takel(Argieffoto: Pixabay) ’n 47-jarige vrou is glo ernstig beseer toe sy Dinsdag deur drie honde by ’n huis in Miederpark in Potchefstroom, Noordwes, aangeval is. Volgens Russel Meiring, woordvoerder van ER24, het die vrou veelvuldige bytbeserings regoor haar lyf opgedoen. Dit is nie duidelik watter soort honde die vrou aangeval het nie. “ER24 en [die maatskappy] Moorivier Beskerming het om 08:26 by die toneel aangekom waar die vrou by die voordeur van die huis gelê het. “Sy is op die toneel behandel en van gevorderde lewensondersteuning voorsien voordat sy na ’n nabygeleë hospitaal vir dringende behandeling vervoer is.” Volgens Meiring het die buurman die vrou hoor gil en oor die heining gespring om haar te help. Die man het glo skote op die honde afgevuur toe die diere hom na bewering ook wou aanval. Dit is nie duidelik aan wie die honde behoort en of die vrou in die betrokke huis woon, werk of gekuier het nie. Maroela Media het ’n navraag aan die polisie gerig en wag tans op terugvoer.